พระราชกฤษฎีกา

ออกตามความในประมวลรัษฎากร

ว่าด้วยการยกเว้นรัษฎากร (ฉบับที่ ๕๙๐)

พ.ศ. ๒๕๕๘

\_\_\_\_\_\_\_\_\_\_\_\_\_\_\_\_\_

ภูมิพลอดุลยเดช ป.ร.

ให้ไว้ ณ วันที่ ๖ กรกฎาคม พ.ศ. ๒๕๕๘

เป็นปีที่ ๗๐ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ   
ให้ประกาศว่า

โดยที่เป็นการสมควรยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์  
บางกรณี

อาศัยอำนาจตามความในมาตรา ๒๒ ของรัฐธรรมนูญแห่งราชอาณาจักรไทย (ฉบับชั่วคราว)  
พุทธศักราช ๒๕๕๗ และมาตรา ๓ (๑) แห่งประมวลรัษฎากร ซึ่งแก้ไขเพิ่มเติมโดยพระราชบัญญัติ  
แก้ไขเพิ่มเติมประมวลรัษฎากร (ฉบับที่ ๑๐) พ.ศ. ๒๔๙๖ จึงทรงพระกรุณาโปรดเกล้าฯ ให้ตรา  
พระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า “พระราชกฤษฎีกาออกตามความในประมวลรัษฎากร  
ว่าด้วยการยกเว้นรัษฎากร (ฉบับที่ ๕๙๐) พ.ศ. ๒๕๕๘”

มาตรา ๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา  
เป็นต้นไป

มาตรา ๓ ให้ยกเว้นภาษีเงินได้ตามส่วน ๒ และส่วน ๓ หมวด ๓ ภาษีมูลค่าเพิ่มตามหมวด ๔  
ภาษีธุรกิจเฉพาะตามหมวด ๕ และอากรแสตมป์ตามหมวด ๖ ในลักษณะ ๒ แห่งประมวลรัษฎากร  
ให้แก่ผู้รับใบอนุญาตให้จัดตั้งโรงเรียนเอกชน สำหรับเงินได้ รายรับ และสำหรับการกระทำตราสาร  
อันเนื่องมาจากการโอนกรรมสิทธิ์หรือสิทธิครอบครองในที่ดิน ให้แก่โรงเรียนในระบบตามกฎหมาย  
ว่าด้วยโรงเรียนเอกชน เพื่อประโยชน์ในการจัดการศึกษา โดยไม่มีค่าตอบแทน ทั้งนี้ สำหรับการโอนกรรมสิทธิ์  
หรือสิทธิครอบครองตั้งแต่วันที่ ๑๒ มกราคม พ.ศ. ๒๕๕๑ เป็นต้นไป

ให้ยกเว้นภาษีเงินได้ตามส่วน ๒ และส่วน ๓ หมวด ๓ ภาษีมูลค่าเพิ่มตามหมวด ๔ ภาษีธุรกิจเฉพาะตามหมวด ๕ และอากรแสตมป์ตามหมวด ๖ ในลักษณะ ๒ แห่งประมวลรัษฎากร ให้แก่ผู้รับใบอนุญาตให้จัดตั้งโรงเรียนเอกชน สำหรับเงินได้ รายรับ และสำหรับการกระทำตราสาร อันเนื่องมาจากการโอนกรรมสิทธิ์  
หรือสิทธิครอบครองในอสังหาริมทรัพย์ที่เป็นส่วนควบของที่ดิน รวมทั้งทรัพย์สินใด ๆ ที่ต้องใช้ในกิจการโรงเรียน

ให้แก่โรงเรียนในระบบตามกฎหมายว่าด้วยโรงเรียนเอกชน เพื่อประโยชน์ในการจัดการศึกษา โดยไม่มีค่าตอบแทน

ทั้งนี้ สำหรับการโอนกรรมสิทธิ์หรือสิทธิครอบครองตั้งแต่วันที่ ๑๐ มิถุนายน พ.ศ. ๒๕๕๔ เป็นต้นไป

มาตรา ๔ ให้ยกเว้นภาษีมูลค่าเพิ่มตามหมวด ๔ ภาษีธุรกิจเฉพาะตามหมวด ๕  
และอากรแสตมป์ตามหมวด ๖ ในลักษณะ ๒ แห่งประมวลรัษฎากร ให้แก่โรงเรียนในระบบตามกฎหมาย  
ว่าด้วยโรงเรียนเอกชน สำหรับรายรับ และสำหรับการกระทำตราสาร อันเนื่องมาจากการโอนกรรมสิทธิ์

หรือสิทธิครอบครองในที่ดินและอสังหาริมทรัพย์ที่เป็นส่วนควบของที่ดิน รวมทั้งทรัพย์สินใด ๆ ที่ต้องใช้

ในกิจการโรงเรียน คืนให้แก่ผู้รับใบอนุญาตให้จัดตั้งโรงเรียนเอกชน เจ้าของเดิม หรือทายาท โดยไม่มี

ค่าตอบแทน เมื่อโรงเรียนในระบบตามกฎหมายว่าด้วยโรงเรียนเอกชนเลิกใช้ประโยชน์ในที่ดินหรือเลิกกิจการ  
ทั้งนี้ สำหรับการโอนกรรมสิทธิ์หรือสิทธิครอบครองตั้งแต่วันที่ ๑๐ มิถุนายน พ.ศ. ๒๕๕๔ เป็นต้นไป

มาตรา ๕ ให้ยกเว้นภาษีเงินได้ตามส่วน ๒ และส่วน ๓ หมวด ๓ ภาษีธุรกิจเฉพาะ  
ตามหมวด ๕ และอากรแสตมป์ตามหมวด ๖ ในลักษณะ ๒ แห่งประมวลรัษฎากร ให้แก่ผู้บริจาคที่ดินและอสังหาริมทรัพย์ที่เป็นส่วนควบของที่ดินให้แก่โรงเรียนในระบบตามกฎหมายว่าด้วยโรงเรียนเอกชน  
สำหรับเงินได้ รายรับ และสำหรับการกระทำตราสาร อันเนื่องมาจากการโอนกรรมสิทธิ์ในที่ดิน  
และอสังหาริมทรัพย์ที่เป็นส่วนควบของที่ดินให้แก่โรงเรียนในระบบตามกฎหมายว่าด้วยโรงเรียนเอกชน

เพื่อประโยชน์ในการจัดการศึกษา โดยผู้บริจาคต้องไม่นำต้นทุนของทรัพย์สินดังกล่าวมาหักเป็นรายจ่าย

ในการคำนวณภาษี ทั้งนี้ สำหรับการโอนกรรมสิทธิ์ตั้งแต่วันที่ ๑๐ มิถุนายน พ.ศ. ๒๕๕๔ เป็นต้นไป

มาตรา ๖ ให้ยกเว้นภาษีธุรกิจเฉพาะตามหมวด ๕ และอากรแสตมป์ตามหมวด ๖  
ในลักษณะ ๒ แห่งประมวลรัษฎากร ให้แก่โรงเรียนในระบบตามกฎหมายว่าด้วยโรงเรียนเอกชน สำหรับรายรับ  
และสำหรับการกระทำตราสาร อันเนื่องมาจากการโอนกรรมสิทธิ์ในที่ดินและอสังหาริมทรัพย์ที่เป็นส่วนควบ  
ของที่ดินคืนให้แก่ผู้บริจาคหรือทายาท โดยไม่มีค่าตอบแทน เมื่อโรงเรียนในระบบตามกฎหมายว่าด้วย

โรงเรียนเอกชนเลิกใช้ประโยชน์ในที่ดินหรือเลิกกิจการ ทั้งนี้ สำหรับการโอนกรรมสิทธิ์ตั้งแต่วันที่ ๑๐

มิถุนายน พ.ศ. ๒๕๕๔ เป็นต้นไป

มาตรา ๗ ให้ยกเว้นภาษีเงินได้ตามส่วน ๒ และส่วน ๓ หมวด ๓ ในลักษณะ ๒  
แห่งประมวลรัษฎากร ให้แก่ผู้รับใบอนุญาตให้จัดตั้งโรงเรียนเอกชน เจ้าของเดิม ผู้บริจาค หรือทายาทแล้วแต่กรณี สำหรับเงินได้อันเนื่องมาจากการรับโอนกรรมสิทธิ์หรือสิทธิครอบครองในที่ดินและอสังหาริมทรัพย์

ที่เป็นส่วนควบของที่ดิน รวมทั้งทรัพย์สินใด ๆ ที่ต้องใช้ในกิจการโรงเรียน จากโรงเรียนในระบบตามกฎหมายว่าด้วย

โรงเรียนเอกชน โดยไม่มีค่าตอบแทน ทั้งนี้ สำหรับการโอนกรรมสิทธิ์หรือสิทธิครอบครองตั้งแต่  
วันที่ ๑๐ มิถุนายน พ.ศ. ๒๕๕๔ เป็นต้นไป

มาตรา ๘ ให้รัฐมนตรีว่าการกระทรวงการคลังรักษาการตามพระราชกฤษฎีกานี้

ผู้รับสนองพระบรมราชโองการ

พลเอก ประยุทธ์ จันทร์โอชา

นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่กฎหมายว่าด้วยโรงเรียนเอกชน  
กำหนดให้ยกเว้นค่าธรรมเนียมการจดทะเบียนสิทธิและนิติกรรมเกี่ยวกับอสังหาริมทรัพย์และภาษีอากร  
สำหรับการโอนกรรมสิทธิ์หรือสิทธิครอบครองในที่ดินและอสังหาริมทรัพย์ที่เป็นส่วนควบของที่ดิน รวมทั้ง  
ทรัพย์สินใด ๆ ที่จะต้องใช้ในกิจการโรงเรียน และการบริจาคที่ดินและอสังหาริมทรัพย์ที่เป็นส่วนควบของที่ดิน  
ให้แก่โรงเรียนในระบบตามกฎหมายว่าด้วยโรงเรียนเอกชน เพื่อประโยชน์ในการจัดการศึกษา รวมทั้งการโอน  
ทรัพย์สินดังกล่าวคืนให้แก่ผู้ได้รับใบอนุญาตให้จัดตั้งโรงเรียนเอกชน เจ้าของเดิม ผู้บริจาค หรือทายาท  
เมื่อโรงเรียนในระบบเลิกใช้ประโยชน์ในที่ดินหรือเลิกกิจการ จึงจำเป็นต้องตราพระราชกฤษฎีกานี้

(ร.จ. ฉบับกฤษฎีกา เล่ม 132 ตอนที่ 61 ก วันที่ 10 กรกฎาคม 2558)